পানিহাটিতে নির্মীয়মাণ আবাসনের অংশ ভেঙে আহত ২

পানিহাটি: ফের নির্মাণকাজে গাফিলতির অভিযোগ। উত্তর ২৪ পরগনার (North 24 Pargana) পানিহাটিতে (Panihati) শনিবার চাঞ্চল্য ছড়াল, যখন একটি নির্মীয়মাণ আবাসনের অংশ হঠাৎ ভেঙে পড়ে যায়। ঘটনায় গুরুতর জখম হন ২ পথচারী।

স্থানীয় সূত্রে খবর, ওই বহুতল আবাসনের কাজ চলছিল বেশ কিছুদিন ধরে। এদিন দুপুরে হঠাৎই ভবনের একটি অংশ ভেঙে রাস্তায় পড়ে যায়। সেই সময় রাস্তায় হাঁটছিলেন দুই পথচারী। ভেঙে পড়া অংশের ধাক্কায় তাঁরা রক্তাক্ত ও গুরুতরভাবে আহত হন। দ্রুত তাঁদের স্থানীয় হাসপাতালে নিয়ে যাওয়া হয়।

আরও পড়ুন: ৯ বছর পর রাজ্যে এসএসসি পরীক্ষা, কী কী পদক্ষেপ?

ঘটনার পরেই এলাকায় উত্তেজনা ছড়িয়ে পড়ে। স্থানীয় বাসিন্দাদের অভিযোগ, নির্মাণকাজে যথাযথ নিরাপত্তা ব্যবস্থা নেওয়া হয়নি। বারবার সতর্ক করার পরও নির্মাণ সংস্থার পক্ষ থেকে অবহেলা করা হয়েছে বলে দাবি তাঁদের।

খবর পেয়ে পুলিশ ঘটনাস্থলে পৌঁছে পরিস্থিতি নিয়ন্ত্রণে আনে। আহতদের অবস্থা স্থিতিশীল বলে জানা গেছে। পুলিশ ইতিমধ্যেই নির্মাণ সংস্থার কর্তৃপক্ষের বিরুদ্ধে তদন্ত শুরু করেছে।

এই ঘটনায় ফের একবার প্রশ্ন উঠেছে, বহুতল নির্মাণকাজে নিরাপত্তা বিধি মানা হচ্ছে কি না। স্থানীয়দের ক্ষোভ, প্রশাসনের উদাসীনতার ফলেই প্রায়শই এমন দুর্ঘটনা ঘটছে।